《寄题径山怀郎简侍郎》
宋代·张瑰

天地一洲渚，北平南攲危。幽并深以厚，江浙清且奇。

武林颇英秀，川汇仍山卑。应接殚天巧，类非人力为。

径山最佳处，有岩称玉芝。居防俗士驾，地乃贤人宜。

郎公留名德，平时为羽仪。引年归故里，不复衣朝衣。

留侯黄石心，白傅香山期。结宇名胜外，日与尘事违。

泉石景物状，尽任诸贤诗。伊予来东藩，滥持使者麾。

平生爱山水，弗惮命驾之。当候秋风高，远造岩下扉。

浣濯缨上尘，散步松间綦。未能继高躅，聊用慰所思。

作者简介：（1004—1073）滁州全椒人，字唐公。张洎孙。仁宗天圣二年进士。除秘阁校理。历两浙转运使，知颍州、扬州，即拜淮南转运使。入修起居注、知制诰。因草故相刘沆赠官制用贬词，出知黄州。英宗时进左谏议大夫、翰林侍读学士，复坐事出知濠州，历数州。当官遇事辄言，触忤势要，至屡黜，终不悔。